فهيد زيد
مشارب ديارك يا جفول الفيافي سيل
ومرابيعك الوسم البكور و مخاييله
غضيضٍ تثنَّىٰ كن ما في عظامك حيل
و تذيّر من الزملوق ما كن لك حيله
تخيل النجوم الساريه مع كموم الليل
و تذرّا ورا مجدولك اللي شهاليله
سحابٍ نزل هتّانه المنهمر في ليل
ودرج سيله الاسود وهو ما درج سيله
وانا منك يرثىٰ لي مع الليل يا قنديل
طريح السهر من باقي الليل ياويله
تتوق لـصباحٍ فيه نبت الربيع اكليل
بعد ماسرى ليلك وطاحت قناديله
يورىٰ لك ان الشمس تومي لك بـمنديل
تغازل ضوى وجهك وهو من ورا الشّيله
كلامك فراتٍ يندرج منبعه من نيل
وسكوتك سحابٍ لا ضبابه و لا زيله
و انا و القصايد و الجواهر نحبك حييل
يليق الغرور بـزينك الفارق الليله